भूपति-वेसनीना मिश्रित युगल क्वार्टर फाइनल में  
महेश भूपति और एलेना वेसनीना विंबलडन मिश्रित युगल के क्वार्टर फाइनल में पहुंच गए। उन्होंने अमेरिका के बुटोरेक और बेलारूस की गोवोत्र्सोवा को हराया।
महेश भूपति और उनकी रूसी जोड़ीदार एलेना वेसनीना विंबलडन मिश्रित युगल के क्वार्टर फाइनल में पहुंच गए। उन्होंने अमेरिका के एरिक बुटोरेक और बेलारूस की ओल्गा गोवोत्र्सोवा को हराया। चौथी वरीयता प्राप्त भूपति और वेसनीना ने तीसरे दौर में 6-2, 7-6 से जीत दर्ज की।  इससे पहले वेसनीना भारत की सानिया मिर्जा के साथ महिला युगल सेमीफाइनल में पहुंची। भूपति और वेसनीना का सामना सेमीफाइनल में सानिया और रोहन बोपन्ना से हो सकता है, बशर्ते दोनों अपने क्वार्टर फाइनल मुकाबले जीत जाएं।  बोपन्ना और सानिया का सामना तीसरे दौर में चेक गणराज्य के मार्टिन डैम और रेनाटा वोराकोवा से होगा। इससे पहले उन्होंने ब्रिटेन के जैमी मूरे और ऑस्ट्रेलिया की जारमिला जी को 7-5, 6-2 से मात दी।